Voortvlugtiges gou aangekeerArgieffoto Twee voortvlugtiges, Mbongosi Mgoqi (24) en Jason Witbooi (22) is Saterdagmiddag omstreeks 12:00 in die Stormsrivier-gebied in die Oos-Kaap aangekeer met behulp van ŉ op-en-wakker motoris. Kapt. Gerda Swart, woordvoerder van die polisie, het gesê die twee persone het omstreeks 11:20 op Dinsdag, 2 April 2019, op pad terug na die gevangenis, uit ŉ bewegende polisievoertuig gespring. “Die ontsnapping het op die R62, by die N2-afrit, naby die Kareedouw- en Humansdorp-afdraai, plaasgevind.” Witbooi is oorspronklik in hegtenis geneem in verband met die moord op Norman Ludwig (69) in Oktober 2018 op ŉ plaas in die Joubertina-gebied. Mgoqi is op 1 April 2019 tot vyf jaar tronkstraf gevonnis op aanklag van ŉ saak van strafbare manslag wat in Augustus 2007 plaasgevind het, ook in die Louterwater (Joubertina)-distrik. “ŉ Taakspan van die polisie het dadelik na die twee voortvlugtiges begin soek. Hulle het vermoedelik in die Kareedouw-distrik weggekruip en vanoggend besluit om die gebied te verlaat. Die twee het geryloop en ŉ rygeleentheid gekry van ŉ op-en-wakker lid van die gemeenskap wat hulle twee dadelik herken het. Die motoris het die polisie in Stormsrivier in kennis gestel.” Polisiebeamptes van Stormsrivier het vroegoggend ŉ padblokkade op die N2 opgestel en die voertuig voorgekeer. Die twee is dadelik in hegtenis geneem, het Swart bygevoeg. Mgoqi en Witbooi sal na verwagting Maandag in die Humansdorp-landdroshof verskyn op aanklag van die ontsnapping uit aanhouding.